Bishop Auckland
Store norske leksikon,Geografi,Verdens geografi,Europa,Storbritannia og Nord-Irlands geografi
Bishop Auckland er en by i Storbritannia, England, i grevskapet Durham, ved elven Wear, 15 km sørvest for byen Durham. Byen har 16 276 innbyggere i 2011. Elven Gaunless, en bielv som møter Wear, renner gjennom byen. Elven skal ha blitt navngitt av vikingene, og betyr 'ubrukelig.'
Bishop Auckland har vært sete for biskopen av Durham siden omlag 1300, og mye av byens historie knytter seg nettopp til dette. Biskopens residens Auckland Castle og byens vakre rådhus fra 1862 er blant severdighetene.Kullgruver eksisterte i liten skala allerede på 1200-tallet, men det var først med den industrielle revolusjon og jernbanens komme at kullgruvene for alvor ble en sentral næringsvei. Toget gjorde det mulig å frakte kull ut til kysten og derfra videre med båt, men på begynnelsen av det tjuende århundre var kullreservene nærmest tomme og folketallet sank i takt med at arbeidsplassene ble nedlagt.I dag finnes de fleste arbeidsplassene innen ulike industribedrifter, men Bishop Auckland har også en rik detaljhandel.